Sininen tulevaisuus-yhdistys jättää ryhmänä ensi vuoden presidentinvaalit väliin. Sinisten puheenjohtaja Sampo Terhon mukaan ryhmällä on tällä hetkellä niin paljon tekemistä uuden puolueen perustamisessa, että he jättävät tulevat vaalit väliin.

Puolueeksi rekisteröityvä Sininen tulevaisuus on vajaa viikko sitten jättänyt tarvittavan määrän kannattajakortteja puolueeksi rekisteröitymistä varten.

Puheenjohtaja Sampo Terhon mukaan yhdistys ei aio asettua ryhmänä muiden ehdokkaiden kannalle.

– Edustajamme voivat äänestää ketä katsoo sopivaksi ja painottaa omaa linjaansa, Terho kertoo päätöksestä Ylen Ykkösaamussa.

Sampo Terho Yle

Presidenttivaaleja varten ryhmittymän pitäisi kerätä kannattajia valitsijayhdistystä varten. Valitsijayhdistys voi asettaa vaaleihin ehdokkaan. Puolue on juuri kerännyt 5 000 kannattajaa puoluetta varten, mutta yhdistystä varten nimiä tarvitaan nelinkertainen määrä.

Presidentinvaalien ehdokkaat pitää olla selvillä joulukuun alkupuolella.

On muutakin kuin maahanmuutto

Omaa eroaan perussuomalaisista Terho selitti haastattelussa suhteella Suomen Sisu -järjestöön.

– En ole koskaan ollut Suomen Sisun jäsen enkä liittynyt puolueeseen, jota johtavat yksinomaan sisulaiset puheenjohtajat. Puolue oli jo pitkän aikaa ollut jakautunut kahteen linjaan: niihin, jotka halusivat keskittyä vain maahanmuuttoon ja niihin, joille oli myös muita tärkeitä asioita.

Perussuomalaisten puheenjohtaja Jussi Halla-aho on esittänyt kielteisen turvapaikkapäätösten saaneiden eristämistä ja sijoittamista esimerkiksi saarille. Sampo Terhon mielestä tämä on kallis ja epäkäytännöllinen ratkaisu. Hänestä parempi on tehdä kielteisen päätöksen saaneille turvatarkastus ja toimittaa vain uhaksi todetut säilöön.

Sininen tulevaisuus eroaa perussuomalaisista siinä, että se on Terhon määritelmän mukaan hallituskelpoinen ja yhteistyöhaluinen. Aatteellisesti siniset ovat soinilais-vennamolaisen työn jatkajia.

Liittovaltiokehitystä vastaan

Myös suhde EU:hun on ministeri Terhon mielestä perussuomalaisilla ja sinisellä vaihtoehdolla erilainen.

– Perussuomalaiset on EU-vastainen ja haluaa erota unionista. Me taas haluamme estää liittovaltiokehityksen ja sen, että yhteisvastuuta laajennetaan ja Suomen kansalaisten poliittista valtaa viedään Brysseliin.

Kansanäänestys EU-jäsenyydestä voisi Terhon mielestä jossain tilanteessa olla mahdollinen.